MT Il-Ġurnal Uffiċjali tal-Unjoni Ewropea L 49/64

DEĊIŻJONI TAL-KUMMISSJONI (UE) 2018/262

tal-14 ta' Frar 2018

dwar l-inizjattiva taċ-ċittadini proposta bit-titolu “We are a welcoming Europe, let us help!”

(notifikata bid-dokument C(2018) 895)

(It-test bl-Ingliż biss huwa awtentiku)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) Nru 211/2011 tal-Parlament Ewropew u tal-Kunsill tas-16 ta' Frar 2011 dwar l-inizjattiva taċ-ċittadini (1), u b'mod partikolari l-Artikolu 4 tiegħu,

Billi:

(1) Is-suġġett tal-inizjattiva taċ-ċittadini proposta bit-titolu “We are a welcoming Europe, let us help!” Jirreferi għal li ġej “Gvernijiet qed isibuha diffiċli biex jimmaniġġjaw il-migrazzjoni. Il-maġġoranza tagħna nixtiequ ngħinu n-nies fil-bżonn għax jimpurtana. Miljuni ħadu pożizzjoni biex jgħinu. Issa nixtiequ nsemmgħu leħinna. Ejjew nirkupraw Ewropa li lesta tilqgħak! Qed nappellaw lill-Kummissjoni Ewropea biex taġixxi”.

(2) L-objettivi ddikjarati tal-inizjattiva taċ-ċittadini proposta huma: “1. Ċittadini madwar l-Ewropa jixtiequ jisponsorjaw ir-refuġjati biex joffrulhom dar sikura u ħajja ġdida. Nixtiequ li l-Kummissjoni toffri appoġġ dirett lill-gruppi lokali li jgħinu r-refuġjati li jingħataw viżi nazzjonali. 2. Ħadd ma għandu jkun ippersegwitat jew immultat talli joffri għajnuna umanitarja jew kenn. Nixtiequ li l-Kummissjoni twaqqaf lil dawk il-gvernijiet li qed jikkastigaw il-voluntiera. 3. Kulħadd għandu dritt għal ġustizzja. Nixtiequ li l-Kummissjoni tiggarantixxi modi u regoli aktar effettivi biex niddefendu l-vittmi kollha tal-isfruttament tax-xogħol u tal-kriminalità fl-Ewropa kollha u l-vittmi kollha tal-abbużi tad-drittijiet tal-bniedem mal-fruntieri tagħna”.

(3) It-Trattat dwar l-Unjoni Ewropea (TUE) jirrinforza ċ-ċittadinanza tal-Unjoni u jsaħħaħ aktar il-funzjonament demokratiku tal-Unjoni billi jipprovdi, inter alia, li kull ċittadin ikollu d-dritt li jipparteċipa fil-ħajja demokratika tal-Unjoni permezz ta' inizjattiva taċ-ċittadini Ewropej.

(4) Għal dan il-għan, il-proċeduri u l-kondizzjonijiet meħtieġa għall-inizjattiva taċ-ċittadini għandhom ikunu ċari, sempliċi, faċli biex jintużaw u proporzjonati man-natura tal-inizjattiva taċ-ċittadini sabiex titħeġġeġ il-parteċipazzjoni taċ-ċittadini u biex l-Unjoni ssir aktar aċċessibbli.

(5) L-atti legali tal-Unjoni għall-fini tal-implimentazzjoni tat-Trattati jistgħu jiġu adottati: — li jikkonċernaw il-kontrolli li għalihom persuni li jaqsmu l-fruntieri esterni jkunu soġġetti, fuq il-bażi tal-Artikolu 77(2)(b) tat-Trattat dwar il-Funzjonament tal-Unjoni Ewropea (TFUE); — li jirregolaw is-Sistema Ewropea Komuni tal-Ażil, fuq il-bażi ta' l-Artikolu 78(2) TFUE; — li jipprovdu għal miżuri għal għanijiet ta' politika komuni ta' immigrazzjoni maħsuba sabiex tassigura, fl-istadji kollha, l-amministrazzjoni effikaċi tal-flussi tal-migrazzjoni, it-trattament ġust ta' ċittadini ta' pajjiżi terzi residenti legalment fl-Istati Membri, kif ukoll il-prevenzjoni u l-ġlieda b'saħħa kontra l-immigrazzjoni illegali u t-traffikar tal-bnedmin, fuq il-bażi tal-Artikolu 79(2) TFUE; — li jistabbilixxu regoli minimi dwar id-drittijiet tal-vittmi tal-kriminalità, sa fejn ikun meħtieġ sabiex jiġi faċilitat ir-rikonoxximent reċiproku tas-sentenzi u d-deċiżjonijiet ġudizzjarji u l-kooperazzjoni tal-pulizija u ġudizzjarja f'materji kriminali ta' natura transfruntiera, fuq il-bażi ta' l-Artikolu 82(2)(c) TFUE; — li jistabbilixxu regoli minimi dwar id-definizzjoni ta' reati kriminali u sanzjonijiet f'ċerti oqsma, fuq il-bażi tal-Artikolu 83(1) u (2) TFUE.

(6) F'dak li jikkonċerna t-tieni parti tal-inizjattiva taċ-ċittadini proposta, il-kompetenzi tal-Unjoni skont l-Artikolu 83 TFUE huma limitati, filwaqt li tagħti lill-Unjoni l-kompetenza li tadotta regoli minimi dwar id-definizzjoni ta' reati kriminali, l-Artikolu 83 TFUE ma jippermettix il-projbizzjoni lill-Istati Membri milli jissanzjonaw tipi oħra ta' mġiba, kif huma jqisu xierqa, inklużi atti marbuta mal-immigrazzjoni illegali.

(7) Madankollu, it-tieni parti ta' din l-inizjattiva taċ-ċittadini proposta teħtieġ ukoll li tiġi eżaminata fid-dawl tal-Artikolu 79 TFUE. Skont dik id-dispożizzjoni, l-atti legali tal-Unjoni għall-fini tal-implimentazzjoni tat-Trattati jistgħu jiġu adottati - għall-għanijiet ta' politika komuni ta' immigrazzjoni maħsuba sabiex tassigura, fl-istadji kollha, l-amministrazzjoni effiċjenti tal-flussi migratorji u l-prevenzjoni ta', u miżuri msaħħa biex jikkumbattu l-immigrazzjoni illegali u t-traffikar ta' bnedmin - inter alia fil-qasam tal-immigrazzjoni illegali u residenza mhux awtorizzata, inkluża t-tneħħija u r-ripatrijazzjoni ta' persuni li jirrisjedu mingħajr awtorizzazzjoni.

(8) Għal dawn ir-raġunijiet, l-inizjattiva taċ-ċittadini proposta ma taqax manifestament barra mill-kamp ta' applikazzjoni tas-setgħat tal-Kummissjoni li tressaq proposta għal att legali tal-Unjoni għall-għan ta' implimentazzjoni tat-Trattati.

(9) Barra minn hekk, il-kumitat taċ-ċittadini jkun ġie ffurmat u l-persuni ta' kuntatt ikunu ġew maħtura skont l-Artikolu 3(2) tar-Regolament u l-inizjattiva taċ-ċittadini proposta la tkun abbużiva, frivola jew vessatorja u lanqas manifestament kuntrarja għall-valuri tal-Unjoni kif stipulat fl-Artikolu 2 TUE.

(10) L-inizjattiva proposta taċ-ċittadini bit-titolu “We are a welcoming Europe, let us help!” għandha għalhekk tiġi reġistrata.

ADOTTAT DIN ID-DEĊIŻJONI:

Artikolu 1

L-inizjattiva proposta taċ-ċittadini bit-titolu “We are a welcoming Europe, let us help!” hija għalhekk reġistrata.

Artikolu 2

Din id-Deċiżjoni għandha tidħol fis-seħħ fil-15 ta' Frar 2018.

Artikolu 3

Din id-Deċiżjoni hija indirizzata lill-organizzaturi (il-membri tal-kumitat taċ-ċittadini) tal-inizjattiva proposta taċ-ċittadini bit-titolu “We are a welcoming Europe, let us help!”, rappreżentata mis-Sinjura Isabelle CHOPIN u s-Sinjura Emma BONINO li jaġixxu bħala persuni ta' kuntatt.

Magħmul fi Brussell, l-14 ta' Frar 2018. Għall-Kummissjoni Frans TIMMERMANS Viċi President

(1) ĠU L 65, 11.3.2011, p. 1